作者:王沂孫
標題:一萼紅
內容:玉嬋娟。甚春餘雪盡，猶未跨青鸞。疏萼無香，柔條獨秀，應恨流落人間。記曾照、黃昏淡月，漸瘦影、移上小闌干。一點清魂，半枝空色，芳意班班。重省嫩寒清曉，過斷橋流水，問信孤山。冰粟微銷，塵衣不浣，相見還誤輕攀。未須訝、東南倦客，掩鉛淚、看了又重看。故國吳天樹老，雨過風殘。